|  |  |
| --- | --- |
| Številka:  | 024-5/2022-3340-3 |
| Datum: | 31. 01. 2023 |

**Zadeva: Zapisnik 1. seje Delovne skupine za trajni dialog z nevladnimi organizacijami v kulturi**

**Pričetek seje: 31. 01. 2023, ob 10.00, Velika sejna soba Ministrstva za kulturo, Maistrova 10, 1000 Ljubljana**

**Prisotni člani delovne skupine:**

1. Inga Remeta
2. Ines Kežman
3. Uroš Veber
4. Petra Hazabent
5. Mija Aleš
6. dr. Sonja Kralj
7. Tjaša Pureber
8. Mihael Kelemina

**Ostali prisotni:**

1. mag. Marko Rusjan, državni sekretar
2. Lara Štrokaj, Ministrstvo za kulturo, administrativna podpora

**Opravičeno odsotni:**

1. Borut Pelko
2. dr. Tomaž Simetinger

**Predlagan Dnevni red:**

1. Izvolitev predsednika\_ce delovne skupine
2. Predstavitev načrta dela Ministrstva za kulturo v letu 2023
3. Načrtovanje dela skupine v letu 2023 (določitev datumov sej v letu 2023 za potrebe lažje organizacije dela, metoda dela (zapisniki, dopisne seje, itn.), identificiranje tem za obravnavo v tekočem letu itn.)
4. Razno

**Sklep 1: Člani delovne skupine potrjujejo dnevni red 1. seje Delovne skupine za trajni dialog z nevladnimi organizacijami v kulturi.**

**Sklep je bil soglasno potrjen z 8 glasovi ZA, 0 glasovi PROTI in 0 glasovi VZDRŽAN\_A.**

1. **točka dnevnega reda: Predstavitev načrta dela Ministrstva za kulturo v letu 2023**

Državni sekretar Marko Rusjan je uvodoma pozdravil vse navzoče in izrazil zadovoljstvo ob ustanovitvi delovnih skupin za trajni dialog v kulturi. Ministrstvo za kulturo bo sicer z deležniki vodilo trajni dialog v sklopu treh delovnih skupin, ki jih bo koordiniral Direktorat za razvoj kulturnih politik ter ostalih platform za dialog.

Marko Rusjan je predstavil ključne naloge Ministrstva za kulturo v tem letu. Izpostavil je predvidene zakonodajne spremembe, spremembe Nacionalnega programa za kulturo (NPK), ki je glavni strateški dokument za področje kulture, in pripadajočega akcijskega načrta, reforme razpisnih mehanizmov, reformo statusa samozaposlenih v kulturi, prenovo medijske zakonodaje in medijsko strategijo, ter nekatere investicijske projekte, kot so denimo investicijska dela v SNG Drami, zunanjem amfiteatru SNG Nova Gorica itn.

Izpostavil je, da si ministrstvo želi čim več povratnih informacij od članov delovnih skupin, ki bodo svoja vprašanja in predloge lahko podajali na sejah, ki bodo tematsko zasnovane. Izpostavil je pomen odprtega dialoga med vsemi deležniki.

1. **točka dnevnega reda: Izvolitev predsednika\_ce delovne skupine**

Tjaša Pureber je na kratko predstavila naloge predsednika\_ce (moderiranje sej, oblikovanje sklepov, komuniciranje gradiv). Izpostavila je, da si na MK želijo, da je predsednik skupine predstavnik\_ca strokovne javnosti. Uroš Veber je vprašal, ali delovna skupina izvoli tudi podpredsednika. Tjaša Pureber je pojasnila, da se je skupina za trajni dialog s samozaposlenimi odločila za funkcijo podpredsednika, medtem ko ga skupina za trajni dialog z javnimi zavodi nima.

Uroš Veber se je javil za opravljanje dela predsednika skupine.

**Sklep 2: Člani delovne skupine potrjujejo Uroša Vebra za predsednika Delovne skupine za trajni dialog z nevladnimi organizacijami v kulturi.**

**Sklep je bil soglasno potrjen z 8 glasovi ZA, 0 glasovi PROTI in 0 glasovi VZDRŽAN\_A**

1. **Točka dnevnega reda: Načrtovanje dela skupine**

V okviru te točke so se člani delovne skupine pogovarjali o vsebinskih prioritetah delovne skupine.

Tjaša Pureber je predlagala, da se skupina dobiva ob četrtkih ob 10.00 uri. Naslednje seje so predvidene: 9. marca, 11. maja, 15. junija, 14. septembra, 26. oktobra in 14. decembra. Vse tri delovne skupine se bodo sestale na skupnih sejah predvidoma 7.6.2023 in 22.11.2023. Pomembno je zagotavljanje sklepčnost, zato je člane pozvala k čim številčnejši udeležbi na sejah. Člani so se strinjali, da hibridni način dela uporabimo le izjemoma. Predlaga, da se zapisniki sej delovne skupine usklajujejo pisno in potrdijo na vsaki naslednji seji. Glede plačila sejnin in povračila potnih stroškov je predlagala, da se sejnina in kilometrina upravičencem izplača dvakrat letno. Člani se s predlaganim strinjajo. Uroš Veber je predlagal, da se glede na odsotnosti dveh članov skupine glede terminov dogovorimo dopisno. Tjaša Pureber je predlagala, da člani skupine vsa morebitna vprašanja in gradiva pošljejo ministrstvu en teden pred naslednjo sejo in obratno, s čimer se skupina strinja.

Uroš Veber je vprašal glede sestavljanja dnevnega reda, Tjaša Pureber je pojasnila, da lahko vsak član predlaga točke dnevnega reda.

**Sklep 3: Člani delovne skupine potrjujejo datum 9.3.2023 za naslednjo sejo skupine.**

**Sklep je bil soglasno potrjen z 8 glasovi ZA, 0 glasovi PROTI in 0 glasovi VZDRŽAN\_A.**

Tjaša Pureber je v nadaljevanju člane pozvala k identificiranju najpomembnejših tem, ki jih bo skupina obravnavala na prihodnjih sejah in predlagala, da za vsako sejo določijo nosilne teme. Poudarila je, da se ministrstvu zdi pomembno, da so delovne skupine proaktivne in da od njih dobimo vsebinske doprinose glede sistemskih rešitev in da najdemo pravi način umeščanja teh rešitev.

Uroš Veber je predlagal, da se članom skupine predstavi koalicijska pogodba in njeni glavni poudarki. Vprašal je ali lahko o reformi samozaposlenih do naslednje seje dobimo gradivo. Tjaša Pureber je pojasnila, da bo reforma sestavljena iz niza ukrepov. Pojasnila je generalne smernice za spremembo NPK, povedala je, da bodo v sklopu spreminjanja NPK, predvsem pa oblikovanja akcijskega načrta, izvedli dvofazno javno razpravo. V prvi fazi, ki bo trajala do konca junija, bodo komunicirali tako s svetovalci znotraj ministrstva, kot na regijskih obiskih obiskovali deležnike po Sloveniji, pri čemer si bodo prizadevali za čim več vsebinskih doprinosov s terena. Računajo tudi na vsebinski angažma dialoške skupine. Po regionalnih obiskih bo v septembru sledila formalna javna razprava.

Uroš Veber je vprašal, ali bi bile skupini lahko predstavljene generalne smernice za reformo razpisnih mehanizmov. Miha Kelemina je odgovoril, da lahko na naslednji seji 9.3.2023 poroča, do katere stopnje bodo prišli, pri čemer bo dobrodošel prispevek skupine k nadaljnjemu razmisleku reforme.

Inga Remeta je izpostavila, da obstaja kar nekaj urgentnih stvari, ki bi jih morala skupina prioritetno obravnavati. Ena izmed teh stvari je program t.i. matchinga za financiranje EU za področje kulture, filma in drugih ustvarjalnih sektorjev, program Ustvarjalna Evropa. Dr. Sonja Kralj, ki je vodja Službe za evropske zadeve in mednarodno sodelovanje, je povedala, da je namera Ministrstva za kulturo uskladiti razpise obeh ministrstev (torej tudi MJU). Poudari, da imajo zelo omejen proračun. Povedala je, da se zavedajo, da mora ministrstvo ta instrument posodobiti. Postopek želijo narediti prijazen uporabniku in pred poletjem narediti javno vabilo, v katerem bosta objavljena vsaj 2 termina za letošnje prijave. Člani so se strinjali, da bo naslednjič dr. Sonja Kralj ponovno poročala o napredku.

Ines Kežman je vprašala, kaj pomeni, če se v tem kontekstu nekdo prijavi na razpisa na MJU in MK, saj so se v preteklosti nevladne organizacije prijavile na MJU, javni zavodi pa na MK, ker se na MJU ne morejo. Sonja Kralj pove, da se bodo NVO same odločale, kam se bodo prijavile. Dodaja, da je namera MK, da se z MJU najde mehanizem, s katerim bi preverjali podatke, da ne bi prišlo do dvojnega financiranja ob hkratni prijavi na oba. Poudari, da je sestanek z MJU nujno potreben in dogovorjen, in da so dialoške skupine eden izmed načinov, da MK izpolnjuje svojo vlogo in da želijo še naprej ohraniti uspešnost svojih izvajalcev.

Inga Remeta je izpostavila inflacijo stroškov nevladnih organizacij. Omenila je rast stroškov obratovanja pisarn, plačila honorarjev, avtorskih pogodb itn. Poudarila je, da je potrebno razmišljati o rešitvah v obliki pisarn, skladišč in ateljejev in poudarila pomen dobrih praksv drugih državah EU, kot npr. sobivanje različnih organizacij. Potreben je pregled stanja in potreb nevladnih organizacij. Ines Kežman je dodala, da so na to opozarjali Evropsko komisijo. Omenila je, da tudi javni zavodi svoje prostore vse manj posojajo nevladnim organizacijam za organizacijo dogodkov. Uroš Veber se je strinjal, da je nujno potrebno nasloviti prostorsko stisko NVO in poskušati najti sistemsko rešitev. Miha Kelemina je predlagal razpravo o prostorskih stiskah kot temo razprave na eni izmed sej delovne skupine, dodal je, da trenutno MK nima svojih prostorskih kapacitet, trenutno obstajajo za nevladnike samo prostori na Metelkovi 6. Dr. Sonja Kralj je predlagala, da v razpravo vključimo tudi predstavnike občin.

Mija Aleš je podala vprašanje v zvezi z Zakonom o ljubiteljski kulturi, in izpostavila, da bi preko tega lahko marsikaj sistemsko naredili. Povedala je, da si želi, da se ta tema obravnava na eni izmed sej. Tjaša Pureber je odgovorila, da se MK zaveda, da so na področju potrebne rešitve in da je potrebno preučiti, ali na tem področju potrebujemo nov zakon, strategijo ali lahko najdemo rešitvah znotraj ZUJIKa.

Tjaša Pureber je v nadaljevanju povedala, da v tem letu poteka programiranje za kohezijo. Če skupina želi, lahko iz službe za kohezijo povabimo kolege za predstavitev načrta in časovnic dela.

Uroš Veber je predlagal, da skupina obravnavo kohezije prestavi na eno izmed poznejših sej.

Člani skupine so se dogovorili, da bodo na naslednji seji razpravljali o generalnih smernicah za akcijski načrt NPK, o reformi za samozaposlene v kulturi in o podpornih mehanizmih za pridobitev evropskih sredstev.

**Sklep 4: Člani delovne skupine za naslednjo sejo potrjujejo razpravo o generalnih smernicah za akcijski načrt NPK, o reformi za samozaposlene v kulturi in o podpornih mehanizmih za pridobitev evropskih sredstev.**

**Sklep je bil soglasno potrjen z 8 glasovi ZA, 0 glasovi PROTI in 0 glasovi VZDRŽAN\_A.**

Skupina bo na poznejših sejah obravnavala tudi vprašanja infrastrukture in inflacije stroškov.

1. **Točka dnevnega reda: Razno**

Uroš Veber je predlagal, da naj skupina na naslednji seji odloči, ali bodo zapisniki javno objavljeni ali ne.

Seja se je zaključila ob 11.40

Zapisala:

Lara Štrokaj, študentka

Priloga:

* lista prisotnosti.

Poslano (po e-pošti):

* članom in članicam delovne skupine

ostalim udeležencem seje delovne skupine